Dansk Folkepartis sidste tilbageværende medlem af Hjørring Byråd, Vibeke Købsted, overvejer at stævne 11 af sine lokale partifæller for ærekrænkende udtalelser.

Det gør hun efter, hun selv blev dømt for at komme med usande oplysninger om det nu tidligere partimedlem, Vivi Jensen.

Læs også : Politiker føler sig chikaneret af partifæller

Herefter valgte en gruppe af DF'ere i Hjørring at indkalde til et protestmøde for at finde ud af, hvorfor Vibeke Købsted efter deres vurdering, havde fremsat injurier mod Vivi Jensen.

Advokat anmoder om at påstande beklages

De 11 skriver angiveligt i mødeindkaldelsen, at de har været vidne til, at Vibeke Købsted har været med til at forsøge at 'ødelægge Vivi Jensens politiske virke med sine ondskabsfuldheder, løgne og bedrag'.

Det har nu fået Vibeke Købsteds advokat til at kræve udtalelserne trukket tilbage snarest.

Ellers vil han opfordre sin klient til at anlægge en privat straffesag mod dem, skriver han i et brev til de 11 partimedlemmer.

Læs også : DF'er ekskluderet efter politianmeldelse

"Det er vi meget forundrede over, men vi tager det nu stille og roligt, for vi har dokumentation for alt det, vi er anklaget for" tommy grods, medlem af dansk folkeparti, hjørring

Ingen nervøsitet

En af dem er Tommy Grods, der ikke forstår meget af truslen om stævningen:

- Det er vi meget forundrede over, men vi tager det nu stille og roligt, for vi har dokumentation for alt det, vi er anklaget for, siger han.

Og partimedlemmet mener ikke, at der er noget som helst at komme efter, da de udtalelser, DF-gruppen er kommet med, ifølge ham, stammer fra retssagen mellem Vivi Jensen og Vibeke Købsted.

Læs også : Hjørring: Spidskandidat politianmeldt

- Så alt, hvad der er blevet sagt i retten, det kan vi jo stå inde for, siger Tommy Grods.

Advokat mod advokat

Gruppen på de 11 medlemmer af Dansk Folkeparti har derfor også valgt at gå til en advokat.

- Og vi har allerede fået en melding fra ham om, at der ikke er kommet mere frem, end hvad der blev sagt i retten. Så jeg sover rigtig godt om natten. Ingen problemer her, siger Tommy Grods.